## Uredba o raspisivanju i provedbi javnog natječaja i internog oglasa u državnoj službi

### NN 8/2006 (18.1.2006.), Uredba o raspisivanju i provedbi javnog natječaja i internog oglasa u državnoj službi

# VLADA REPUBLIKE HRVATSKE

**161**

Na temelju članka 45. stavka 6. Zakona o
državnim službenicima (»Narodne novine«, broj 92/2005), Vlada Republike
Hrvatske je na sjednici održanoj 12. siječnja 2006. godine donijela

## UREDBU

### O RASPISIVANJU I PROVEDBI JAVNOG NATJEČAJA I INTERNOG OGLASA U DRŽAVNOJ SLUŽBI

PREDMET UREDBE

Članak 1.

Ovom Uredbom ureduje se postupak i način
raspisivanja i provedbe javnog natječaja i internog oglasa u državnoj službi.

NAČINI POPUNJAVANJA
RADNIH MJESTA

Članak 2.

Slobodna radna mjesta u državnim tijelima popunjavaju
se putem javnog natječaja (prijam u državnu službu) i putem internog oglasa.

Javni natječaj je obvezan kad je to propisano
zakonom i kod prijama vježbenika.

Prije raspisivanja javnog natječaja, osim u
slučajevima iz stavka 2. ovoga članka, slobodno radno mjesto može se popuniti
iz reda državnih službenika raspisivanjem internog oglasa.

PLAN PRIJAMA

Članak 3.

Čelnik državnog tijela raspisuje javni natječaj
odnosno interni oglas sukladno planu prijama u državnu službu.

NAČIN OBJAVE I SADRŽAJ
JAVNOG NATJEČAJA

Članak 4.

Javni natječaj se obvezno objavljuje u »Narodnim
novinama«, na web stranici državnog tijela koje raspisuje natječaj i na web
stranici središnjeg tijela državne uprave nadležnog za službeničke odnose, a
može se objaviti i u dnevnom listu.

Javni natječaj mora sadržavati: naziv državnog
tijela i naziv ustrojstvene jedinice u koje se osoba prima, naziv radnog mjesta
i opis poslova, opće i posebne uvjete za prijam u državnu službu i raspored na
radno mjesto, obvezu pristupanja testiranju, trajanje probnog rada odnosno
dužinu vježbeničkog staža (ako se primaju vježbenici), uputu o web stranici na
kojoj se nalaze podaci o plaći radnog mjesta za koje se vrši prijam, isprave
koje se trebaju priložiti kao dokaz o ispunjavanju uvjeta, adresu na koju se
mogu podnijeti prijave na javni natječaj, rok za podnošenje prijava i rok u
kome će kandidati biti obaviješteni o rezultatima javnog natječaja.

U javnom natječaju se mora naznačiti da u
državnu službu ne može biti primljena osoba za čiji prijam postoje zapreke iz
članka 49. Zakona o državnim službenicima.

Rok za podnošenje prijava na javni natječaj je
15 dana od dana objave u »Narodnim novinama«.

NAČIN OBJAVE I SADRŽAJ
INTERNOG OGLASA

Članak 5.

Interni oglas objavljuje se na web stranici
državnog tijela koje raspisuje interni oglas i web stranici središnjeg tijela
državne uprave nadležnog za službeničke odnose.

Interni oglas iz stavka 1. ovoga članka sva
državna tijela dužna su objaviti i na oglasnoj ploči.

Interni oglas mora sadržavati: naziv državnog
tijela i naziv ustrojstvene jedinice u koje se osoba prima, naziv radnog mjesta
i opis poslova, posebne uvjete za raspored na radno mjesto, obvezu pristupanja
testiranju, uputu o web stranici na kojoj se nalaze podaci o plaći radnog
mjesta za koje se vrši prijam, isprave koje se trebaju priložiti kao dokaz o
ispunjavanju uvjeta, adresu na koju se mogu podnijeti prijave na oglas, rok za
podnošenje prijava i rok u kome će kandidati biti obaviješteni o rezultatima
internog oglasa.

Rok za podnošenje prijava na interni oglas je
osam dana od dana objave na web stranici središnjeg tijela državne uprave
nadležnog za službeničke odnose.

UVJERENJA

Članak 6.

Uz prijavu na javni natječaj kandidat je dužan
dostaviti uvjerenje kojim dokazuje da se protiv njega ne vodi kazneni postupak
i da nije osuđen za kaznena djela iz članka 49. točke a) Zakona o državnim
službenicima.

Provjeru nepostojanja zapreka za prijam u
državnu službu iz članka 49. točke b) i c) Zakona o državnim službenicima
izvršit će po službenoj dužnosti državno tijelo koje raspisuje natječaj.

Uvjerenje o zdravstvenoj sposobnosti za
obavljanje poslova radnog mjesta dostavlja izabrani kandidat po obavijesti o
izboru, a prije donošenja rješenja o prijamu u
državnu službu. U obavijesti o izboru odredit će se kandidatu primjeren rok za
dostavljanje uvjerenja o zdravstvenoj sposobnosti, uz upozorenje da, ako u tom
roku ne dostavi uvjerenje, neće biti primljen u državnu službu.

KOMISIJA ZA PROVEDBU
NATJEČAJA ODNOSNO INTERNOG OGLASA

Članak 7.

Listu kandidata prijavljenih na javni natječaj
odnosno interni oglas, koji ispunjavaju formalne uvjete propisane javnim
natječajem, odnosno internim oglasom, utvrđuje komisija za provedbu javnog
natječaja, odnosno internog oglasa (u nastavku teksta: komisija), koju imenuje
čelnik tijela u koje se vrši prijam.

Komisija mora imati neparan broj, a najmanje tri
člana. U sastavu komisije u pravilu je član imenovan iz reda državnih
službenika zaduženih za razvoj i upravljanje kadrovima te obvezno predstavnik
središnjeg tijela državne uprave nadležnog za službeničke odnose kojeg odredi
čelnik tog tijela.

Kada se na javni natječaj odnosno interni oglas
prijavi veći broj kandidata, čelnik državnog tijela može imenovati više
komisija za njihovu provedbu.

OBAVIJEST O
NEISPUNJAVANJU FORMALNIH UVJETA

Članak 8.

Kandidate prijavljene na natječaj odnosno
interni oglas, koji ne ispunjavaju formalne uvjete, obavijestit će se pisanim
putem o neispunjavanju uvjeta.

Obavijest iz stavka 1. ovoga članka nije upravni
akt.

Na nepotpune prijave primijeniti će se odredbe
Zakona o općem upravnom postupku o uklanjanju nedostataka u podnesku.

UPUĆIVANJE NA TESTIRANJE

Članak 9.

Kandidate s liste iz članka 7. stavka 1. ove
Uredbe komisija upućuje na testiranje.

Kandidati moraju biti obaviješteni o danu
održavanja testiranja najmanje osam dana prije testiranja. U obavijesti se mora
naznačiti na koji način i iz kojeg područja će se vršiti testiranje.

Smatra se da je kandidat, koji nije pristupio
testiranju, povukao prijavu na javni natječaj odnosno interni oglas.

SADRŽAJ TESTIRANJA

Članak 10.

Kod redovnog zapošljavanja testiranje se sastoji
od provjere poznavanja osnova upravnog područja za koje se raspisuje javni
natječaj te osnova poznavanja ustavnog ustrojstva Republike Hrvatske.

Kod izvanrednog zapošljavanja testiranje se
sastoji od provjere posebnih znanja i sposobnosti bitnih za obavljanje poslova
radnog mjesta na koje se prima te poznavanja sustava državne uprave i služ­beničkih odnosa.

PROVJERA POSEBNIH ZNANJA

Članak 11.

Kod popunjavanja radnog mjesta za koje je
propisan i uvjet znanja stranog jezika, kandidati će biti testirani od strane
profesora stranog jezika zaposlenog u državnom tijelu ili ovlaštene škole
stranih jezika.

Kada je kao uvjet za popunjavanje radnog mjesta
propisano i znanje rada na računalu, kandidati će biti testirani na tu
okolnost.

REZULTATI TESTIRANJA

Članak 12.

Za svaki dio provjere znanja iz članka 10. i 11.
ove Uredbe kandidatima se dodjeljuje određeni broj bodova od 1 do 10.

Smatra se da su kandidati položili ako su kod
provjere znanja iz članka 10. i 11. ove Uredbe dobili najmanje 50% ukupnog
broja bodova.

Kandidati koji su uspješno položili testove
pristupaju razgovoru s komisijom (intervju).

RAZGOVOR (INTERVJU)

Članak 13.

Komisija kroz razgovor s kandidatima utvrđuje
interese, profesionalne ciljeve i motivaciju kandidata za rad u državnoj
službi.

Rezultati intervjua boduju se na isti način kao
i testiranje.

RANG-LISTA

Članak 14.

Nakon provedenog testiranja i intervjua komisija
utvrđuje rang--listu kandidata prema ukupnom broju ostvarenih bodova.

PSIHOLOŠKA PROCJENA

Članak 15.

U postupku provedbe javnog natječaja, kod
izvanrednog prijama, komisija upućuje do pet kandidata s rang-liste iz članka
14. ove Uredbe, prema redoslijedu s liste, na psihološko testiranje radi
procjene sposobnosti za obavljanje poslova radnog mjesta (psihološka procjena).

Psihološku procjenu daje psiholog Hrvatskog
zavoda za zapošljavanje.

Ako se psihološka procjena ne može provesti na
način iz stavka 2. ovoga članka, procjenu može dati i drugi psiholog koji ima
odgovarajuću dopusnicu sukladno posebnom zakonu.

LISTA KANDIDATA KOJI SE
PREDLAŽU ZA PRIJAM ODNOSNO RASPORED

Članak 16.

Nakon provedenog postupka komisija čelniku
tijela dostavlja listu kandidata koje predlaže za prijam u državnu službu
odnosno raspored na radno mjesto.

RJEŠENJE

Članak 17.

U postupku provedbe javnog natječaja čelnik
tijela donosi rješenje o prijamu u državnu službu, a
u postupku provedbe internog oglasa rješenje o rasporedu na radno mjesto
kandidata izabranog s liste iz članka 16. ove Uredbe.

ODUSTANAK KANDIDATA

Članak 18.

U slučaju kada izabrani kandidat odustane od
prijama u državnu službu odnosno rasporeda na radno mjesto čelnik tijela može
izabrati drugog kandidata s liste iz članka 16. ove Uredbe ili obustaviti
postupak.

OBUSTAVA POSTUPKA

Članak 19.

U slučaju kada nijedan kandidat nije postigao
zadovoljavajuće rezultate na provedenom testiranju, te u drugim slučajevima iz
članka 45. stavka 5. Zakona o državnim službenicima, čelnik tijela donosi
odluku kojom se obustavlja postupak prijama u državnu službu po raspisanom
javnom natječaju odnosno internom oglasu.

Odluka iz stavka 1. ovoga članka objavljuje se
na web stranici državnog tijela koje je raspisalo javni natječaj odnosno
interni oglas i na web stranici središnjeg tijela državne uprave nadležnog za služ­beničke odnose.

U slučaju obustave postupka po internom oglasu,
čelnik tijela raspisat će javni natječaj.

DOSTAVA RJEŠENJA

Članak 20.

Rješenje o prijamu u
državnu službu doneseno u postupku provedbe javnog natječaja, odnosno rješenje
o rasporedu na radno mjesto doneseno u postupku provedbe internog oglasa,
dostavlja se kandidatima s liste iz članka 7. stavka 1. ove Uredbe.

PRAVO UVIDA U REZULTATE

Članak 21.

Kandidati s liste iz članka 7. stavka 1. ove
Uredbe imaju pravo uvida u rezultate provedenog postupka, osim u dijelu koji se
odnosi na psihološku procjenu.

Na zahtjev kandidata iz stavka I. ovoga članka
državno tijelo dužno je upoznati kandidata s rezultatima psihološke procjene
koja se na njega odnosi.

PRAVO NA ŽALBU

Članak 22.

Kandidat koji nije zadovoljan rješenjem iz
članka 20. ove Uredbe ima pravo podnijeti žalbu Odboru za državnu službu u roku
15 dana od dana primitka rješenja.

Žalba odgađa izvršenje rješenja.

STUPANJE NA SNAGU

Članak 23.

Ova Uredba stupa na snagu danom objave u
»Narodnim novinama«.

Klasa: 112-01/06-01/01

Urbroj: 5030109-06-1

Zagreb, 12. siječnja 2006.

Predsjednik

**dr****. sc. Ivo Sanader**,
v. r.

Uredba, NN 8/2006-161